Diari Oficial de la Generalitat Valenciana


Sumari del DOGV 8585, del 05-07-2019 (2019/6814)

ORDRE 3/2019, de 2 de juliol, de la Conselleria d'Educació, Cultura i Esport, per la qual s'estableix la distribució geogràfica de les escoles oficials d'idiomes i es regulen les seccions i altres ubicacions per als seus ensenyaments.
------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2019/07/02/3/dof/vci/html**

### Dades del document

Número de DOGV
:   8585

Data del DOGV
:   05-07-2019

Secció del DOGV
:   I. DISPOSICIONS GENERALS

Número del document
:   2019/6814


Data del document
:   02-07-2019

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * planificació educativa
    * personal docent
    * legislació
    * legislació escolar
    * ensenyament d'idiomes
    * organització de l'ensenyament
    * centre d'ensenyament

ORDRE 3/2019, de 2 de juliol, de la Conselleria d'Educació, Cultura i Esport, per la qual s'estableix la distribució geogràfica de les escoles oficials d'idiomes i es regulen les seccions i altres ubicacions per als seus ensenyaments.  
 [2019/6814]  
Preàmbul  
  
El Decret 167/2017, de 3 de novembre, del Consell, pel qual s'aprova el Reglament orgànic i funcional de les escoles oficials d'idiomes, estableix en l'article 6 que la conselleria competent en matèria d'educació elaborarà un mapa d'escoles oficials d'idiomes que garantisca l'accés a l'ensenyament d'idiomes al major nombre possible de població adulta. Així mateix, l'article 5 defineix les seccions de les escoles oficials d'idiomes, les seues característiques i el tipus de dependències on poden estar ubicades.  
La creació recent de set escoles oficials d'idiomes noves i la definició en el Reglament orgànic i funcional de les escoles oficials d'idiomes, aconsella la promulgació d'una disposició normativa que fixe un catàleg d'escoles oficials d'idiomes, els ensenyaments que imparteixen i la seua ubicació, ja que l'últim referent normatiu data de 1997, amb l'Ordre de 4 d'agost de 1997, de la Conselleria de Cultura, Educació i Ciència, que fixava els ensenyaments impartits a les escoles oficials d'idiomes existents. La realitat de les escoles oficials d'idiomes ha estat modificada i ha esdevingut més complexa durant aquest període de temps, per la qual cosa es fa necessari actualitzar-la i recollir-la en aquesta nova disposició normativa.  
Aquesta ordre s'adequa als principis de bona regulació a què fa referència l'article 129.1 de la Llei 39/2015, d'1 d'octubre, del procediment administratiu comú de les administracions públiques i està inclosa en el Pla normatiu de la Generalitat per a l'any 2018.  
Per això, vista la proposta del director general de Política Educativa, i de conformitat amb aquesta; amb l'informe de l'Advocacia General; després de la negociació amb els representants dels treballadors; el dictamen preceptiu del Consell Escolar de la Comunitat Valenciana; conforme el Consell Jurídic Consultiu de la Comunitat Valenciana; en exercici de la potestat reglamentària atribuïda per l'article 28.e de la Llei 5/1983, de 30 de desembre, del Consell, i en virtut de l'atribució de competències efectuada en el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions.  
  
  
Ordene  
  
Article 1. Distribució geogràfica de les escoles oficials d'idiomes  
1. Per tal de garantir l'accés a l'ensenyament d'idiomes al major nombre de població adulta, la conselleria competent en educació, tal com explicita l'article 6 del Decret 167/2017, és la què elaborarà un mapa d'escoles oficials d'idiomes.  
2. Aquest mapa està compost per les diferents escoles oficials d'idiomes, segons figura a l'annex únic d'aquesta ordre.  
  
Article 2. Seus, seccions i altres ubicacions de les escoles oficials d'idiomes  
1. L'emplaçament de les escoles oficials d'idiomes s'anomena seu.  
  
2. La informació referida a les seus de les escoles oficials d'idiomes, les seues ubicacions i els idiomes autoritzats a impartir en cada cas, figuren en l'annex únic d'aquesta ordre.  
3. Les escoles oficials d'idiomes poden tindre diferents dependències escolars, situades en instal·lacions separades, de caràcter públic que s'anomenen seccions, d'acord amb l'article 5 del Decret 167/2017. Aquestes seccions estaran adscrites a una escola oficial d'idiomes, de la qual seran part.  
4. A més, les escoles oficials d'idiomes podran desenvolupar la seua tasca acadèmica en instal·lacions educatives en què s'impartisquen nivells d'ensenyaments no universitaris de titularitat de la Generalitat. Aquestes instal·lacions tindran la consideració de secció de l'escola oficial d'idiomes de la qual depenen quan superen els huit grups curriculars. En cas que no se superen els huit grups curriculars però les aules estiguen ubicades en una població distinta de la de la seu també tindran consideració de secció.  
5. En els casos en què les seccions estiguen ubicades en instal·lacions municipals, la conselleria competent en matèria d'educació, a través de la Sotssecretaria, regularà les condicions en què s'usaran aquestes instal·lacions.  
6. La regulació de les seccions i altres ubicacions en què s'imparteixen els ensenyaments de les diferents escoles oficials d'idiomes es realitzarà mitjançant una resolució de la conselleria competent en matèria d'educació.  
  
Article 3. Programació de l'oferta d'idiomes  
La direcció general competent en matèria de planificació educativa, amb la col·laboració de la direcció general competent en l'ensenyament d'idiomes, fixarà cada any l'oferta d'ensenyaments d'idiomes de cada escola oficial d'idiomes, incloent-hi la de les seccions i altres instal·lacions.  
  
  
Disposició addicional  
  
Única. No increment de la despesa pública  
L'aplicació i execució d'aquesta ordre, incloent-hi a aquest efecte els actes jurídics que es pogueren dictar en desplegar-la o executar-la, no comportaran cap incidència en la dotació dels capítols de despeses assignats a la conselleria competent en matèria d'educació, que en tot cas s'hauran d'atendre amb els mitjans personals i materials d'aquesta conselleria.  
  
  
Disposició derogatòria  
  
Única. Derogació normativa  
Queda derogada l'Ordre de 4 d'agost de 1997, de la Conselleria de Cultura, Educació i Ciència, per la qual es fixen els ensenyaments impartits a les escoles oficials d'idiomes de la Comunitat Valenciana. Així mateix, queden derogades totes les disposicions del mateix rang o d'un rang inferior que s'oposen a allò que s'ha disposat en aquesta ordre.  
  
  
Disposicions finals  
  
Primera. Facultat per a l'aplicació i el desplegament  
S'autoritzen les direccions generals competents en matèria de planificació educativa, centres i personal docent perquè, en l'àmbit de les competències respectives, adopten totes les mesures que siguen necessàries per a la interpretació, l'aplicació i l'execució del que estableix aquesta ordre.  
  
Segona. Entrada en vigor  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana. No obstant això, els seus efectes s'entendran referits a partir del curs acadèmic 2019-2020.  
  
València, 2 de juliol de 2019  
  
El conseller d'Educació, Cultura i Esport,  
VICENT MARZÀ I IBÁÑEZ


Còpia Permalink ELI